b'\n_START_ARTICLE_\nKoncentracijsko tabori\xc5\xa1\xc4\x8de Gonars\n_START_PARAGRAPH_\nKoncentracijsko tabori\xc5\xa1\xc4\x8de Gonars je bilo fa\xc5\xa1isti\xc4\x8dno tabori\xc5\xa1\xc4\x8de ustanovljeno 23. februarja 1942. Ustanovila ga je dr\xc5\xbeava Italija v \xc4\x8dasu svojega fa\xc5\xa1isti\xc4\x8dnega re\xc5\xbeima. \xc5\xbde prej so na lokaciji urejali tabori\xc5\xa1\xc4\x8de, kamor naj bi vodili ruske vojne ujetnike. Italijanski fa\xc5\xa1isti\xc4\x8dni re\xc5\xbeim je v tabori\xc5\xa1\xc4\x8de vodil zlasti internirance slovenske in hrva\xc5\xa1ke narodnosti.   Prvi transport ljudi je prispel dva dni kasneje: 5343 ljudi, predvsem Slovencev iz Ljubljane, pa tudi zaporniki iz italijanskega koncentracijskega tabori\xc5\xa1\xc4\x8da Rab ter tabori\xc5\xa1\xc4\x8da v kraju Monigo v bli\xc5\xbeini Trevisa._NEWLINE_Fa\xc5\xa1isti\xc4\x8dno tabori\xc5\xa1\xc4\x8de je bilo najprej ustanovljeno na \xc4\x8ciginju pri Tolminu, vendar so zapornike kmalu premestili na italijansko ozemlje v Gonars. Na \xc4\x8ciginju in v Gonarsu je bil interniran tudi pisatelj Vitomil Zupan._NEWLINE_Tabori\xc5\xa1\xc4\x8de je bilo opu\xc5\xa1\xc4\x8deno 8. septembra 1943, takoj po italijanski kapitulaciji. Oblast si je kasneje prizadevala zakriti dokaze o prisotnosti tabori\xc5\xa1\xc4\x8da, zaradi \xc4\x8desar je bilo slednje poru\xc5\xa1eno, material je bil uporabljen za gradnjo bli\xc5\xbenjega vrtca, obmo\xc4\x8dje pa spremenjeno v travnik. \xc4\x8cez del pokopali\xc5\xa1\xc4\x8da je speljana cesta, le nekaj betonskih temeljev je predstavljeno ob cesti. _NEWLINE_Leta 1973 je kipar Miodrag \xc5\xbdivkovi\xc4\x87 na mestnem pokopali\xc5\xa1\xc4\x8du po prizadevanjih Jugoslavije postavil obele\xc5\xbeje - cvetlico z \xc5\xbeeleznimi cvetnimi listi, v tamkaj\xc5\xa1njo kripto pa so prenesli ostanke 453 slovenskih in hrva\xc5\xa1kih \xc5\xbertev. Njihova imena so an bronastih zaslonih za skulpturo. Po ocenah naj bi v tabori\xc5\xa1\xc4\x8du zaradi stradanja in mu\xc4\x8denja umrlo dodatnih 50 internirancev. Razen obele\xc5\xbeja v kraju ne obstaja nikakr\xc5\xa1en dokaz o zlo\xc4\x8dinu, prav tako zanj ne ve mnogo krajanov. Le na robu pokopali\xc5\xa1\xc4\x8da je tabla, ki v ve\xc4\x8d jezikih pri\xc4\x8da o dogajanju med vojno. Za uradno Italijo so njihova tabori\xc5\xa1\xc4\x8da \xc5\xa1e danes v temi delno pozabljene zgodovine. Spomin na fa\xc5\xa1isti\xc4\x8dne grehe pogosto obuja Boris Pahor s svojimi predavanji in knjigami. Skozi otro\xc5\xa1ke o\xc4\x8di sta na \xc5\xbertve tabori\xc5\xa1\xc4\x8d opozorila zakonca Gomba\xc4\x8d._NEWLINE_Arhiv RS je v letu 2014 prejel donacijo, ki med drugim vsebuje del zapu\xc5\xa1\xc4\x8dine dr. Igorja Breznika; v njej je tudi zbirka risb iz italijanskega koncentracijskega tabori\xc5\xa1\xc4\x8da Gonars.'